Wie of wat hang óns aan die kruis op? | Maroela Media
Die 'McJesus-kunswerk' van die Finse kunstenaar Jani Leinonen. Foto: Incontextinternational.org
Die afgelope paar weke was daar groot ontsteltenis oor 'n foto van die sogenaamde "McJesus-kunswerk". Die Finse kunstenaar, Jani Leinonen, se kunswerk waarin die McDonalds-figuur, Ronald McDonald, as Jesus aan die kruis uitgebeeld word, was deel van 'n uitstalling in die Haifa-kunsmuseum in Israel. Die uitstalling getiteld "Sacred Goods", het ten doel gehad om geloof en godsdiens binne 'n verbruikerskultuur uit te beeld.
Die verspreiding van die foto op sosiale media het duisende Christene hewig ontstel en tot betogings voor die museum gelei. Daar is aangedring op die verwydering van die kunswerk weens die aanstootlike en beledigende aard daarvan. Die museum se oplossing vir die probleem was egter nie om die kunswerk te verwyder nie, maar eerder om 'n bordjie by die ingang tot die uitstalling aan te bring waarop besoekers gewaarsku word dat van die uitstallings moontlik aanstoot kan gee.
Uit die staanspoor moet dit duidelik gestel word dat, ongeag die beweerde bedoeling van die kunswerk, dit van swak smaak getuig en uiters onsensitief teenoor Christene is. Christene is met reg ontsteld. Selfs erger as die feit dat die beeld 'n bespotting van Christelike simbole en historiese gebeure soos die kruisiging van Christus maak, stroop dit Jesus Christus van sy unieke karakter as enigste Verlosser van die wêreld deur Hom te verlaag tot die vlak van en gelyk te stel aan 'n afgod soos "verbruikersmentaliteit". Hy sal nooit maar net nóg 'n verlossingsfiguur tussen ander verlossingsfigure wees nie, aangesien die saligheid in niemand anders is nie en daar geen ander naam is waardeur ons gered kan word nie (vgl. Hand. 4:12).
Ten spyte van 'n mens se weersin in die kunswerk, kan jy nie help om te wonder of ons nie maar dieselfde doen nie? Het Leinonen nie in 'n sekere sin baie goed daarin geslaag om baie van ons se geestelike ingesteldheid uit te beeld nie? As flukse kuberkrygers kon ons nie wag om hierdie foto en ons ontsteltenis daaroor met ander te deel en hulle tot aksie op te roep nie. Die vraag is egter of ons bereid is om konsekwent te wees? Word ons net so ontsteld en kook ons bloed teen dieselfde temperatuur wanneer ons of ons samelewing iets of iemand anders in die plek van Jesus aan die kruis vasspyker?
Is die oorverdowende stilte hieroor nie dalk 'n bewys van ons eie skynheiligheid nie?
Party van ons afgode is darem bietjie meer "eerbaar", of so reken ons. Dit is egter 'n hartseer dag wanneer ons ons hoogste waarde in ons lewensmaats of ons kinders se liefde en aanvaarding vind. Wanneer my man of my vrou of my gesin die belangrikste rede vir my bestaan is, of die grootste impak op my optrede het of as ek selfs bereid is om sekere Christelike waardes, soos byvoorbeeld huisgodsdiens, prys te gee ter wille daarvan om niemand in my huis te verontrief nie, is dit 'n kwade dag. Die Here Jesus het ons juis hierteen gewaarsku toe Hy gesê het: Wie vader of moeder bo My liefhet, is My nie waardig nie; en wie seun of dogter bo my liefhet, is My nie waardig nie (Mt. 10:37).
In Suid-Afrika roep ons mekaar gereeld op om na God terug te keer, maar is ons regtig bereid om meer te doen as om maar net vir Hom 'n ereplekkie tussen ons ander gode te gee? Die Here onse God is 'n jaloerse God wat onverdeelde trou eis. "Hoor, Israel, die Here onse God is 'n enige Here (Deut. 6:4).
Nie net is Hy die enigste ware God nie, maar Hy is ook uniek. Sy uniekheid is ten diepste te vinde in die feit dat Hy sy geliefde Seun gestuur het om ons uit die slawerny van ons afgode te bevry. Ons mag dalk vir Ronald McDonald of enige van ons geliefde afgode aan die kruis vasspyker, maar uiteindelik is daar net Een wat namens ons kan sterf en uit die dood opstaan: Jesus Christus. Hý is ons hoogste vreugde en die diepste sin vir ons bestaan sodat ons geen ander gode voor God se aangesig wíl dien nie. Op grond van hierdie uniekheid roep Moses ons in Deuteronomium 6:5 op: "Daarom moet jy die Here jou God liefhê met jou hele hart en met jou hele siel en met al jou krag."
Ja, en dadelik is ons terug by die 'verste'. Gee… gee jou hart vir Hillbrow… Sodra 'n Afrikaner van sy taal en kultuur hou, is hy 'n rassis en sondig. En ons dominees staan steeds op die hogere preekstoele en skree iets onhoorbaars na die gemeente… en nou sal die kollekte opgeneem word… dink tog aan ons welsynswerk en ons seegemeente se werkers…. en my ou merci is ok maar klaar… ons moet maar bid oor die sakie… Dankie vir die oranje noot, broer Gertjie… o, is dit twee?… Amen.
Ek is skynbaar die enigste Christen wat nie ontsteld is oor die kunswerk nie. Jesus was nie die enigste persoon wat aan 'n kruis gesterf het nie. Die kruis is nie heilig nie. Inteendeel, Jesus het die kruis oorwin. Kuns is vir my wonderlik as dit mense aan die praat kry. Elke persoon se interpretasie van 'n kunswerk is anders. My eerste gedagte by die aanskoue van die werk was: Die kruisiging van gemorskos. Om gesond te lewe. Daar is ook 'n beweging op sosiale media wat die Olimpiese spele in Japan boikot agv Japan se beleid oor walvis en… Lees meer »
Ek moet saam met Suzette stem. Christenskap gaan nie oor Jesus aan die kruis nie, maar eerder DIE OOP GRAF! Mens kan seker probeer om n positiewe boodskap uit die "kunswerk" te kry…. Tog is ek ongelukkig ook. Waarom moet Jesus se lyding gwbruik word as "grap" vir ander ? Ons leef in n tyd waar jy niemand mag slegsê of verneder nie. Jy mag niemand se REGTE aantas nie, tog moet Christene maar hierdie misbruik aanvaar!? Al wat ons kan doen is om op tw staan vir ons geloof. Onthou, as jy staan vir NIKS val jy vir ALS….… Lees meer »
Elke gelowige het seker die reg om oor die 'kunswerk' te voel soos hy/sy goeddink. Vir my is dit 'n bespotting van die Seun se lyding en behoort 'n naald in die oog van enige Christen te wees.
N gelowige Christen glo dat die waarheid opgeskryf staan in die bybel van Genesis tot Openbaring. As jy enige regverdiging in die bybel kan vind vir die Mcjesus-kunswerk dan is dit reg en goed anders is dit verkeerd en sleg. Die vraag wat n gelowige mens dan ook jouself behoort te vra, is wat Jesus van so n kunswerk sou se!